Papersnake/gushiwen huggingface dataset:
云庵生辰十一首 其五
释德洪（宋代）

十月月团光到晓，蛮烟瘴雨卷晴空。石门想像同袍集，珠浦行藏异类中。

钵饭荐陈虚坐设，垆香拜奠与谁同。曲高唱独知音少，鲸浪粘天地脉通。
赠缪如璧
郑真（明代）

灵山佳气逼云霄，宪节当年阀阅高。手泽尚传苍竹简，宫恩犹认紫罗袍。

考盘诗咏时方泰，束帛荣华运更遭。有约林泉须一到，松花细采酿春醪。
吴宁极惠和閒居五诗复用韵为谢 其二
刘诜（元代）

衰发如素雪，一往随飘风。怅然平生怀，危坐闻远钟。

守身易成隘，应俗或谓通。不惜举世稀，所慕知者同。

傍偟岂有求，寂默非伤穷。
史馆高司谏绅知华州
杨亿（宋代）

谏署才闻满岁迁，分符便见入秦川。
援毫厌赋梁园雪，缓辔闲看华嶽莲。
竹简汗青妨约史，缣囊封皂且论边。
三峰洞穴多灵药，莫便抛官去学仙。
晚次吴门
史鉴（明代）

扁舟晚泊古城阴，野店吴歌搅客心。蝴蝶梦中春草远，杜鹃声里落花深。

渔灯隐隐明沙岸，江雨霏霏湿布衾。一曲瑶琴许谁听，江湖随处有知音。
游善权山留题三首 其三 寺后湫水
陈克（宋代）

冈峦谁穿空，脉液互吞吐。凭虚倚翠岩，发地涵潼乳。

哀弦响崖寺，清镜照林坞。萦坻骤曲折，啮石犹飞舞。

津涯浩无穷，神怪传自古。参差见坤轴，晃荡连水府。

微生寄荒绝，多病厌咸苦。永怀宅清泠，戮力事农圃。

青秧渐出水，紫笋新过雨。无惭种秫陶，更似煎茶羽。
万年春 失道友
马钰（金朝）

去去来来，来来去去何时了。堪失笑。利名缠倒。衣换知多少。

奉失人人，早把元阳保。休虚耗。结成珍宝。得赴蓬莱岛。
声声慢·珍丛凤舞
陈著（宋代）

珍丛凤舞，曾是宣和，春风送归禁幄。翠浅红深，婉娩步空金落。腥尘未飞动处，是先知、早辞华萼。好在□，四并难多少，怨怀无托。猛拍阑干谁会，浮世事、悠悠白云黄鹤。有酒当花，休得是今非昨。花犹百年宁耐，算人生、能几欢乐。又忽忽，醉梦里、春去不觉。
和答钱穆父咏猩猩毛笔
黄庭坚（宋代）

爱酒醉魂在，能言机事疏。
平生几两屐，身后五车书。
物色看王会，勋劳在石渠。
拔毛能济世，端为谢杨朱。
题风木遗哀卷
边贡（明代）

苫为席，块为枕，憔悴孤儿墓田寝。墓田树，声萧萧，寒涛捲空风叶飘。

树不止，风不息，孤儿欲化田中石。
江邻几暂来相见去後戏寄
梅尧臣（宋代）

低头拜我苍髯翁，来如飞鸟去如风。
一夕共饮斗柄北，平明已向函关东。
众中旧骑破鳖马，塞下新买连钱骢。
疾驱似逐邓林日，不肯暂住行何穷。
两同心
黄庭坚（宋代）

巧笑眉颦。行步精神。隐隐似、朝云行雨，弓弓样、罗袜生尘。樽前见，玉槛雕笼，堪爱难亲。

自言家住天津。生小从人。恐舞罢、随风飞去，顾阿母、教窣珠裙。从今去，唯愿银缸，莫照离尊。
赠陈子长
真德秀（宋代）

粉省郎官出把麾，故人何以赠箴规。
孔门仁恕真心法，汉吏循良乃吏师。
听讼莫刀嫌似笔，爱民终见□成碑。
玉麟夜语如相问，为说如今两鬓丝。
句
鲁仕能（宋代）

万劫灰中藏世界，千层浪里惜儒珍。
石都讲仲谟挽辞二首 其一
韦骧（宋代）

高翮欲腾超，年华忽早彫。名言在宗室，休誉满公朝。

卜远灵舆逝，伤春挽铎摇。南明此时路，花草为萧条。
题武义赵提干林亭
翁卷（宋代）

武陵诸胜状，如列在檐前。
一郭楼台日，数村桑柘烟。
鸟啼春满谷，秧绿水平田。
中有渔樵影，吾诗咏不全。
自欢
韩维（宋代）

逢春何事有咨嗟，短发昏瞳对好花。欢□到来惟止暂，酒分加好更论些。

一箪□□惭颜氏，百指笙歌类白家。送老忘形乐吾分，为谋岂不是良邪。
荆湖诸戌第六
文天祥（宋代）

长啸下荆门，胡行速如鬼。
门户无人持，社稷堪流涕。
四月二十八日离杭溯江喜晴得风
洪焱祖（元代）

抖擞城中万斛埃，天晴眼豁意悠哉。江经马目排云下，潮到桐庐带月回。

价压红陈新麦熟，光生绿暗早榴开。吟情欲缓官船急，夜半风帆过钓台。
丑奴儿慢（双清楼在钱塘门外）
吴文英（宋代）

空濛乍敛，波影帘花晴乱。正西子、梳妆楼上，镜舞青鸾。润逼风襟，满湖山色入阑干。天虚鸣籁，云多易雨，长带秋寒。

遥望翠凹，隔江时见，越女低鬟。算堪羡、烟沙白鹭，暮往朝还。歌管重城，醉花春梦半香残。乘风邀月，持杯对影，云海人闲。
曾潮州到郡未几首修韩文公庙次建贡闱可谓知化本矣某因读韩公别赵子诗用韵以寄
王十朋（宋代）

韩公学孔子，不陋九夷居。诋佛讥君王，道大忠有馀。

南迁八千讥，文墨以自娱。至今潮阳人，比屋皆诗书。

蓬茨得赵子，如获沧海珠。临行赠以言，恨不与之俱。

德如昌黎公，圣人之徒与。比周孔孟轲，不道迁相如。

韩公不可见，赵子今亦无。潮人敬爱公，百世祀不渝。

英姿入山骨，凛凛苍眉须。彼哉逢吉鏄，金章裹猿狙。

使君艺且贤，所至政绩殊。下车首风教，庙修庭草除。

又闻新棘闱，轮奂归画图。继坡当有作，大笔文辞驱。

恶诗愿勿刻，人方笑其愚。
杏林清隐
练子宁（明代）

传家三世总能医，不独长桑授上池。董奉林香丹杏熟，苏耽井在绿苔滋。

城中卖药人同识，谷口行春鹤惯随。我亦欲传丹鼎诀，洞天石扇拟同窥。
宾于仿香山劝酒诗体，以“何处吟诗好”，“还是吟诗好”发端各成七首见示，效之 其二
许传霈（清代）

何处吟诗好，诗吟万木山。雷声送雨过，云气逐人还。

松老游踪健，泉清俗虑删。此时无所咏，褦襶笑尘寰。
舟中怀夔门亲旧八绝 其八 卢似之
项安世（宋代）

伯庸皇考锡嘉名，所愿儿如此水清。莫羡泾人多稻米，长教渔父濯尘缨。
王勃滕王阁记图
郑思肖（宋代）

王勃清才俊不禁，烂铺艳锦赏知音。空馀高阁青云里，谁识落霞秋水心。
瑶华 玉绣毬
龚翔麟（清代）

碎攒琼屑，乍见青圆，比蕃釐应别。风风雨雨，春渐老、化作后庭香雪。

花时真殿，类岁晚、寒梅孤洁。笑三郎醉眼摩挲。认是满身明月。

纤纤素手频攀，费几度沉吟，难扑蝴蝶。团酥越样，算移自、仙子蕊珠宫阙。

寻芳尚好，最慵听、声声啼鴂。早尊前、一瓣飞来，点了玉儿红颊。
怀日新
周孚（宋代）

芳草绿如积，阿连殊未回。空令扫门待，不见寄书来。

乳燕时能舞，残花尚或开。老盆当贮酒，忍遣复尘埃。
九日陪章湖州致平援登道场山泛舟溪上
程俱（宋代）

九日登临得翠微，拂天松竹引丹梯。神游八表层霄近，目尽千山落日低。

人散飞云留画栋，舟回初月照清溪。故知王谢风流在，吹帽何人醉似泥。
寄王料院三首
岳珂（宋代）

一叶扁舟兴浩然，笔床茶灶旧因缘。
帆归西塞秋风外，人在南因夜月前。
情不自由君忆我，老无所用我知天。
何时见易园中路，拂石携壶同醉眠。
七月丑日东巡自避暑山庄启跸之作 其一
弘历（清代）

避暑居停逮晓秋，朝来清跸启龙斿。远人宴赉鸿仪备，炎月栖迟马足休。

恰悟兹来即向往，因思欲进每资留。山田是处葱华黍，未敢先期道有收。
和夹谷佥事题钓台十首 其七
何梦桂（宋代）

逝水滔滔七里滩，高情聊寄一丝竿。无鱼可钓浑閒事，脚底龙眠尽自安。
哭庞京兆（少年有俊气，常擢制科之首）
刘禹锡（唐代）

俊骨英才气褎然，策名飞步冠群贤。逢时已自致高位。

得疾还因倚少年。天上别归京兆府，人间空数茂陵阡。

今朝繐帐哭君处，前日见铺歌舞筵。
閒助甫参伯近有西秦之命喜而赋诗寄之
张元凯（明代）

海岱烟云开，仰见日月朗。颇有高世心，悠然发远想。

明珠成霓玉成虹，不见萧敷与艾丛。乍闻初拜凉州牧，乃是河南张长公。

向来不与人间事，消息传来喜不寐。屹然独立有长城，何必秦关重百二。

丈夫高抱乐长征，瀚海天山渺去旌。祁连大漠风雷色，疏勒飞泉金石声。

坐镇清风生朔野，三军尽爱宽裘者。自是中朝山巨源，一麾出守看平蕃。

檄书不借陈琳草，游侠毋烦剧孟言。独据羌床围细柳，朅来殊胜东山不。

黄石相逢知我心，苍生有待何能负。昔时邂逅娄水边，琅琊甲第青云连。

读君新诗如入峡，绝壁腾波天倒悬。我马玄黄饥且馑，何期一见称神骏。

价觅千金市与人，主非伯乐谁能信。由是蹉跎一十春，萧萧双鬓半如银。

君今新得酒泉郡，应念东吴旧酒人。
荆州亭 案《昭代词选》调名作「江亭怨」
俞士彪（清代）

夜短愁长难睡。泪与灯花俱坠。街鼓一声声，好似打人心里。

累得翠蛾憔悴。难道没些番悔。检出小榴笺，抹杀鸳鸯两字。
监郡犍为舟中寓题寄同舍
薛能（唐代）

一寝闲身万事空，任天教作假文翁。旗穿岛树孤舟上，

家在山亭每日中。叠果盘餐丹橘地，若花床席早梅风。

佳期说尽君应笑，刘表尊前且不同。
草堂前新开一池，养鱼种荷，日有幽趣
白居易（唐代）

淙淙三峡水，浩浩万顷陂。未如新塘上，微风动涟漪。

小萍加泛泛，初蒲正离离。红鲤二三寸，白莲八九枝。

绕水欲成径，护堤方插篱。已被山中客，呼作白家池。
梅花
陆游（宋代）

一花两花春信回，南枝北枝风日催。
烂熳却愁零落近，丁宁且莫十分开。
和食笋二首
冯时行（宋代）

敢将蔬笋拟甘鲜，清瘦肥痴定孰贤。
气味比僧从淡薄，支离似孰要轻便。
未随烟客登山屐，且辍江神饮马钱。
一岁可能三百把，骨青髓绿配松仙。
建安寺西院喜王郎中遘恩命初至联句
皎然（唐代）

迹就空门退，官从画省迁。住持良有愿，朝谒穴无缘。 ——王遘

身净金绳内，心驰玉扆前。 ——皎然

荣添一两日，恩降九霄年。 ——齐翔

慕法能轻冕，追非欲佩弦。 ——李纵

栖闲那可久，鸳鹭待行联。 ——崔子向
山叟
释绍昙（宋代）

不识红尘有利名，閒听幽鸟静看云。羲皇世上无穷乐，曝背茅檐策几勋。
庚戍正月三，约同舍游西湖十首
杨万里（宋代）

闸住清泉似镜平，闸开奔浪作潮声。
放开一板还收去，依旧穿沙绕石行。
题秋堂四兰
释绍昙（宋代）

湘英整佩，楚衣告纫。
羲黄荐馥，采采疑真。
送胡绍立往高陂游学
王庭圭（宋代）

天下干戈未尽稀，独骑瘦马苦吟诗。穷山窟里携书剑，半夜不眠听鼓鼙。
醉歌赠子容使湖南便道归省兼讯献吉
何景明（明代）

徐卿此行壮观莫与伍，东将入吴西入楚。都门怅饮慨今昔，酒酣拔剑为汝歌起舞。

圣朝分封重茅土，词林礼桨超前古。冠冕诸邦拱至尊，册书十道开天府。

匡庐峰南绕江汉，洞庭武昌半楼观。寿酒花开海上堂，使舟草满湘西岸。

忆卿翻飞霄汉里，结交岂少青云士。眼中何人最知己，十年之交吾与李。

李生近买阳羡田，又欲鼓柁襄江船。风尘落日倘相遇，为我问讯江湖前。
上丁日拜梁文康公祠
黎民表（明代）

画阁春云里，参天翠柏围。虹光留宝册，风雨动灵衣。

扈圣天心眷，回銮火德辉。留侯名冠古，能托赤松归。
朝霞洞 其二
员兴宗（宋代）

何事杯深若邀月，端有空明供眼缬。朝霞□合当朝餐，绝胜石髓坚如铁。
有怀十首 其一 胡原仲
刘子翚（宋代）

满空寒雨杂飞烟，湖上先生拥褐眠。借问茅斋容客否，夜灯相伴读韦编。
题朱兵曹山居
张祜（唐代）

朱氏西斋万卷书，水门山阔自高疏。

我来穿穴非无意，愿向君家作壁鱼。
晚泊
周密（宋代）

清霜微月夜，红叶古塘西。野港沿村曲，秋云接树低。

蟹灯寒照水，凫弋远侵溪。未践天随约，诗成意自迷。
杂诗绝句十七首
梅尧臣（宋代）

青青老镜叶，下有繁实尖。
浪头拨船女，刺手终不嫌。
答田耕叟
郑会（宋代）

五字推敲苦，君来尉所思。
眼虽如旧识，心即要相知。
屋冷云归早，窗深月过迟。
过从无百步，清话绻论语。
木兰花慢·自淮阳别後
陈德武（宋代）

自淮阳别後，一回首、又穷年。叹蓬逐旋飚，叶随流水，星散维垣。蓬来忽闻归兴，岂苍天、故意要储贤。云慢凌司马赋，风偏动季鹰船。梅窗夜月见修妍。骏辔忆连钱。命画桨溪流，篮舆山郭，囊锦诗篇。休辞岁寒远道，对松篁、莫慰寂寥边。尘榻谁为我下，酒杯惟待君传。
潘澹明侍御见过江村于伍国开宅夜饮次早迹之已解缆去矣赋寄
李孙宸（明代）

久从门下识潘安，得及云霄接羽翰。夜静星辰回笑语，晓来风雨失追欢。

三春花事幽居过，四海波涛宦计难。无恙江村双桨在，可能重与采芳兰。
感秋三首时洪都兵变予方种菊东篱有终焉之志因赋此诗 其二
黄佐（明代）

一舸当年发豫章，豚鱼吹浪棹相将。黄芦夹岸天连海，白雁临关夜有霜。

氛祲秪今干斗极，江湖依旧远岩廊。悲吟不尽伤秋意，红叶萧萧暮吹长。
送郑正则汉阳迎妇
李嘉祐（唐代）

锦字相催鸟急飞，郎君暂脱老莱衣。遥想双眉待人画，

行看五莱送潮归。望夫山上花犹发，新妇江边莺未稀。

令秩和鸣真可羡，此行谁道负春辉。
四时田园杂兴四首 其四
曹家达（清代）

高原西北风，木叶何莽莽。素雪折林筱，中夜发寒响。

所恃新谷播，根荄得所养。枯桑羔羊肥，会此朋酒飨。

虽当集归子，亦复序少长。醉来绳床卧，多得尘外赏。
和谢秘校西湖马上
林逋（宋代）

表里湖山极目春，据鞍时此避埃尘。
苍苍烟树悠悠水，除却王维少画人。
冬至二首
袁燮（宋代）

朝来云物效嘉祥，和气初萌日渭长。
相庆纷纷缘底事，由来人道贵阳刚。
蹈中见过山间 其二
韩淲（宋代）

三月多风雨，门前涧水侵。岸花无一片，园柳忽成阴。

有客因留饮，呼儿取次斟。桥南春郭外，珍重肯幽寻。
中秋夜独坐
朱伦瀚（清代）

见惯他乡月，宁知此夜长。家书经半载，客梦近三湘。

露气寒于水，蟾光皎若霜。山窗接黄鹤，莫送笛声凉。
夏日杂感四首
张耒（宋代）

我前十日至，柳叶不蔽日。
我后十日来，芳条如绀室。
枝间有好鸟，鸣和若琴瑟。
渠渠哺其雏，啄我园中实。
梢梢笋成竹，濯濯草过尺。
心惊岁已半，念此日月疾。
朝来数叶堕，盛夏有萎色。
悲哉一阴生，长养从此极。
颂古三十九首 其三十
释道枢（宋代）

山寺里头无可作，辊出木毬两三个。不独玄沙遭一攧，雪峰老人亦话堕。
香山八景诗 其七 金紫岩溜
伍瑞隆（明代）

日照重檐紫翠高，飞泉百尺下奔涛。我曾亲手探明玉，浣尽龙图与彩毫。
雨中诸君子携歌者过饮草堂醉后赋此 其二
佘翔（明代）

何来白眼客，樽酒共留连。词藻凌三晋，风流恰七贤。

蝉声消暑气，山色带秋烟。况有何戡在，酣歌五柳前。
春日即事四绝
王炎（宋代）

晚晴鸜鹆自相语，春冷海棠犹未花。
把酒排愁先畏病，拥衾作梦欲还家。
题石梁
王十朋（宋代）

荡中天柱见已久，山外石梁今始观。尊者力能回造化，会须移向柱头安。
湘竹词
施肩吾（唐代）

万古湘江竹，无穷奈怨何。
年年长春笋，只是泪痕多。
山水图为姚宗仁题
童轩（明代）

落日青山映碧沙，平湖渺渺见星槎。桥边云树参差出，疑是青城隐士家。
吴渔山为余仿营丘早雪图
程可则（明代）

渔山山人不出山，朅来燕市仍键关。含毫泼墨自怡悦，为我披豁开心颜。

鹅溪一幅营丘似，积素凝寒半江水。残条拂地冻欲僵，有客孤舟去如驶。

芦叶萧萧风乱飞，千山寒色兼斜晖。此翁掉头颇解事，天地已闭人当归。

不然访戴意亦适，岁寒兰芷应须惜。多谢山人冰雪心，挂帆好向罗浮宅。
庖丁解牛
庄子（先秦）

庖丁为文惠君解牛，手之所触，肩之所倚，足之所履，膝之所踦，砉然向然，奏刀騞然，莫不中音。合于《桑林》之舞，乃中《经首》之会。

文惠君曰：“嘻，善哉！技盖至此乎？”

庖丁释刀对曰：“臣之所好者道也，进乎技矣。始臣之解牛之时，所见无非牛者。三年之后，未尝见全牛也。方今之时，臣以神遇而不以目视，官知止而神欲行。依乎天理，批大郤，导大窾，因其固然，技经肯綮之未尝，而况大軱乎！良庖岁更刀，割也；族庖月更刀，折也。今臣之刀十九年矣，所解数千牛矣，而刀刃若新发于硎。彼节者有间，而刀刃者无厚；以无厚入有间，恢恢乎其于游刃必有余地矣，是以十九年而刀刃若新发于硎。虽然，每至于族，吾见其难为，怵然为戒，视为止，行为迟。动刀甚微，謋然已解，如土委地。提刀而立，为之四顾，为之踌躇满志，善刀而藏之。”

文惠君曰：“善哉！吾闻庖丁之言，得养生焉。”
诗 其十一
拾得（唐代）

世间亿万人，面孔不相似。借问何因缘，致令遣如此。

各执一般见，互说非兼是。但自修己身，不要言他已。
感皇恩（代妹答）
程大昌（宋代）

画舸白苹洲，如归故里。老幼欢迎僮婢喜。较量心事，岁岁春风弧矢。今年称寿处，尤欢美。

嫁得黔娄，白乐天《代内子寄兄嫂》诗云：“嫁得黔娄为妹婿。”苦耽书史。文字流传曾贵纸。便同黼黻，何似实头龟紫。天公闻此语，应怜许。
送徐照磨从军
高逊志（明代）

长淮奔流东到海，环疆千里多名都。其风刚劲自古昔，异才挺出无时无。

徐君夙负青云器，少年犹睹承平治。操笔尝随骢马行，文史由来曾历试。

芜城繁华天下稀，挥金佩玉争光辉。干戈一变莽苍出，君亦逃难吴江湄。

故乡怅望归未得，大藩开府先推择。英声洋溢动当时，弹冠再作诸侯客。

襟怀绝似南湖清，王事贤劳心靡宁。乱离幸得倅乡郡，欲往岂料边尘惊。

闻道元戎飞荐鹗，掀髯应辟青油幕。戎严何必属櫜鞬，等闲谈笑三军却。

扶颠实藉英雄材，欲成勋业须时来。嗟余何日去环堵，与君携手黄金台。
寄岐山林逢吉明府
谭用之（五代）

岐山高与陇山连，制锦无私服晏眠。
鹦鹉语中分百里，凤凰声里过三年。
秦无旧俗云烟媚，周有遗风父老贤。
莫役生灵种杨柳，一枝枝折灞桥边。
别蒋元肃
王十朋（宋代）

符竹南来识广文，经横讲席见渊源。凌云词赋胜三赋，医国忠言压万言。

陈迹互将文字记，交情更向别离论。君方腾踏吾衰矣，名节相期百世存。
感事述怀呈涤生师用何廉舫太守除夕韵同次青仙屏弥之作 其十一
李鸿章（清代）

况瘁椿庭隔九泉，沈沈寒日坠虞渊。锦囊未敢忘三矢，荩箧何曾名一钱。

江表伶俜悲弟妹，墓门荒寂剩园田。海枯石烂心难死，遗恨空将泪雨填。
刘忠显挽词
张嵲（宋代）

临难不忘死，为忠已足多。
全生犹有路，仗节竟如何。
可验平生志，宜令后世歌。
诸儒主褒贬，毫发未容讹。
赞宗道者
释法薰（宋代）

走下桐城赤脚归，半风颠又半憨痴。
草鞋却把袈挲裹，二虎双鸦笑杀伊。
送臧濆下第谒窦鄜州
罗隐（唐代）

赋得长杨不直钱，却来京口看莺迁。也知绛灌轻才子，

好谒尤常醉少年。万里故乡云缥缈，一春生计泪澜汍。

多情柱史应相问，与话归心正浩然。
檀溪寻故人（一题作檀溪寻古）
孟浩然（唐代）

花伴成龙竹，池分跃马溪。田园人不见，疑向洞中栖。
默斋
杨杰（宋代）

喧喧人世事何穷，燕坐深斋孰与同。道义优游言象外，利名分付是非中。

红尘无路到真境，幽鸟有时啼晚风。此意只应陶令会，北窗琴在七弦空。
惜分飞（酒家楼望其南有佳客，招之不至）
毛滂（宋代）

花影低徊帘幕卷。惯了双来燕燕。惊散雕阑晚。雨昏烟重垂杨院。

云断月斜红烛短。望断真个望断。情寄梅花点。趁风吹过楼南畔。
怀武昌栖一二首
贯休（唐代）

常忆能吟一，房连古帝墟。无端多忤物，唯我独知渠。

病愈囊空后，神清木落初。只因烽火起，书札自兹疏。

清风江上月，霜洒月中砧。得句先呈佛，无人知此心。

寂寥从鬼出，苍翠到门深。惟有双峰寺，时时独去寻。
七月初五日城中大风雨
郑清之（宋代）

飓风超海撼官城，吹断银河彻晓倾。
瓦阵飞翻千鹄起，屐声旁午万蛙鸣。
骈肩重足人如醉，涌溜奔云气未平。
谁与笺天如帝律，毒龙斥去锁东瀛。
孔雀图歌
王廷相（明代）

九真之域连南溟，二仪运化山水清。砂乳遥分南斗气，孔翠偏含赤帝精。

羽毛皎皎倾九都，紫茸花点金明珠。光仪色相遥怜尔，曳电飘霞宛相似。

春晴矫入苍梧天，月冷翻回洞庭水。洞庭苍梧满光采，阆岑玄圃空相待。

清梦偏宜琼玉田，閒心最惜温凉海。红鸾舞月共佳期，白鹤冲云更不疑。

长随玉女朝丸药，每看仙人昼赌棋。仙人玉女紫云隈，翠作銮车金作台。

灵椿白榆对结子，八千馀岁仍归来。温伯雪子锦城仙，文藻风流世所贤。

堂上春晖烟雾散，图中珍翼鬼神传。秋风明日叹离居，巫峡吴江万里馀。

愿借交南双锦翼，为传天上玉宸书。
送张孝廉赴举
皎然（唐代）

名在诸生右，家经见素风。春田休学稼，秋赋出儒宫。

别路残云湿，离情晚桂丛。明年石渠署，应继叔孙通。
感怀（一作感情，以下一本俱作于邺诗）
于武陵（唐代）

东风吹草色，空使客蹉跎。不设太平险，更应游子多。

几伤行处泪，一曲醉中歌。尽向青门外，东随渭水波。
王国祀仁祖庙乐八章 其一 迎神奏淳和之曲
宋濂（明代）

皇图聿崇，茅社受封。礼分虽异，孝思则同。缅怀世德，源深流鸿。

报本有祀，式昭神功。
十二月一日三首
杜甫（唐代）

今朝腊月春意动，云安县前江可怜。一声何处送书雁，

百丈谁家上水船。未将梅蕊惊愁眼，要取楸花媚远天。

明光起草人所羡，肺病几时朝日边。

寒轻市上山烟碧，日满楼前江雾黄。负盐出井此溪女，

打鼓发船何郡郎。新亭举目风景切，茂陵著书消渴长。

春花不愁不烂漫，楚客唯听棹相将。

即看燕子入山扉，岂有黄鹂历翠微。短短桃花临水岸，

轻轻柳絮点人衣。春来准拟开怀久，老去亲知见面稀。

他日一杯难强进，重嗟筋力故山违。
田舍偶忆菖蒲
舒岳祥（宋代）

山窗偶闲静，无事忆菖蒲。
怪石磨剑脊，西风拂虎须。
性贞偏爱洁，节劲固应癯。
何日新书室，清泉手自{奭
右斗}。
留别徐电发
冯廷櫆（清代）

去岁狂歌共上都，今年结伴到江湖。旗亭酒醉徐高士，驿路金羞陆大夫。

少喜诗情犹健在，却怜豪气已全无。他时君返虹桥去，好画樊山夜宴图。
送醉红生游大陆即次原韵
林耀亭（清代）

风雅骚坛互唱酬，飘然载笔赋鹏游。五湖帆影回征棹，万里波光接素秋。

书剑一囊怀壮志，平安两字慰离愁。中原胜迹今犹昔，鸿雪知应到处留。
和马太守五首 其二 翠玉
彭汝砺（宋代）

平湖如鉴见寒林，谁作高亭据静深。到海水源终有本，从龙云影自无心。

芰荷一片随幽赏，鸂鶒双飞近醉吟。顾我倦游归欲早，寒门独觊数窥临。
夜游西武丘寺八韵
白居易（唐代）

不厌西丘寺，闲来即一过。舟船转云岛，楼阁出烟萝。

路入青松影，门临白月波。鱼跳惊秉烛，猿觑怪鸣珂。

摇曳双红旆，娉婷十翠娥。香花助罗绮，钟梵避笙歌。

领郡时将久，游山数几何。一年十二度，非少亦非多。
梦与赵用父王子文陈叔方相会甚款
戴复古（宋代）

鼎足当州县，别来音问稀。
故人俱显达，吾道亦光辉。
三凤梦中见，孤鸿天外飞。
应怜江海客，白首未成归。
重阳淳生日时年四十九矣
楼钥（宋代）

汝生四十九年春，犹记双亲喜得孙。
当慕知非过能寡，敢言学得道弥尊。
喜吾父子为知己，赖尔诗书遂满门。
但得团栾长似此，年年萸菊醉清樽。
寄李补阙
施肩吾（唐代）

苍生应怪君起迟，蒲轮重辗嵩阳道。

功成名遂来不及，三十六峰仙鹤老。
傀儡石砚歌
吴玉麟（清代）

傀儡之山有美石，小者如掌大如席。生番蟠踞此山中，杀人为雄首充积。

遂令山下少人行，石亦因之埋沙碛。傍山之侧有熟番，风俗颇通解唐译。

今年有客贾其中，偶携片石压车轭。到家留作捣衣砧，敲扑崩馀仅盈尺。

我乍见之心暗惊，乞得归来更护惜。杜门十日亲琢磨，制成一砚方而泽。

环腰痕似火捺红，数点斑如鸲眼碧。致密不燥亦不渗，笔与相安墨莫逆。

平生有癖似米颠，蕉叶罗纹宝拱璧。此石真堪鼎足分，晨夕相需忍暂释？

天涯知己岂偶然，谁向尘中破资格。摩挲一度一咨嗟，多少奇材伤弃掷。
新竹
张蠙（唐代）

新鞭暗入庭，初长两三茎。不是他山少，无如此地生。

垂梢丛上出，柔叶箨间成。何用高唐峡，风枝扫月明。
云庵生日空印设供作偈福严南台万寿三老与焉次韵
释德洪（宋代）

不见丛林老陕西，铁牛生得石牛儿。泐潭扑面红尘起，四海禅牛满地疑。

沩山作人热心肺，冷处著火人方知。龙山说偈聊戏耳，万象惊叫天魔悲。

三生大士视云汉，和倡四座知为谁。南台拱读万寿笑，生机妙语皆临时。

诸方传诵著精彩，不是龙山唱和诗。
无为人所怜
彭炳（元代）

前有亿万年，后有亿万年。寓形此穹壤，百岁指一弹。

古来多少人，灭没已不闻。草木与同腐，可怜生世间。

独有圣与贤，明名长久存。圣贤在世时，小心常畏天。

终始履周道，没身无过言。所居至广大，靡物可与权。

万垂不为泰，一瓢亦自尊。我当师圣贤，无为人所怜。
摘星岭
苏颂（宋代）

昨日才离摸斗东，今朝又过摘星峰。
疲躯坐困千骑马，远目平看万岭松。
绝塞阻长逾百舍，畏途经历尽三冬。
出山渐识还家路，驺御人人喜动容。
菩萨蛮
林楚翘（唐代）

画堂春昼垂珠箔，卧来揉惹金钗落。簟滑枕头移，

鬓蝉狂欲飞¤

笑拖娇眼慢，罗袖笼花面。重道好郎君，人前莫恼人。
归去来·归去来
曹勋（宋代）

归去来，归去来。
陆行无车，水行无船。
足重繭兮，羊肠九折，
历绝无而盘盘。跼蹐胁息以休影兮，
石壁屹立而不可以攀缘。上窥不测不夭峤兮，
而下临无底之深渊。寒风凛凛以切骨兮，
朔雪漫漫而涨天。孤猿哀吟其左右兮，
而猛虎咆哮乎后先。缅前路之险阻其若此兮，
道云远而莫前。悲已往之勤瘁兮，
泪流襟而涟涟。归去来，
归去来。吾乡虽远兮，
及此而犹可以生还。饥寒迫於屡空兮，
庶乎安之若命而终保吾之天年。
偶作二首
白玉蟾（宋代）

雪后竹君子，霜前松大夫。
梅残半点白，猿叫一声孤。
上山采蘼芜
佚名（两汉）

上山采蘼芜，下山逢故夫。
长跪问故夫，新人复何如？
新人虽言好，未若故人姝。
颜色类相似，手爪不相如。
新人从门入，故人从閤去。
新人工织缣，故人工织素。
织缣日一匹，织素五丈余。
将缣来比素，新人不如故。
闷书二首
杨公远（宋代）

转眼才余五日春，东奔西走废光阴。
一泓砚里谋生意，几句诗中写客心。
贯斗冲牛雷焕剑，高山流水伯牙琴。
莫将未遇添惆怅，自有名公为赏音。
泊舟兰溪
蒲寿宬（宋代）

江流万古意，客游迈中年。
茫茫见远树，渺渺叹逝川。
旅舟泊明见，溪讴出长烟。
千帆趣各异，万里愁共煎。
船头有美酒，吹火煮小鲜。
丈夫非无泪，不洒商妇弦。
秋寒
白居易（唐代）

雪鬓年颜老，霜庭景气秋。病看妻检药，寒遣婢梳头。

身外名何有，人间事且休。澹然方寸内，唯拟学虚舟。
答詹先问吾弟疾
廖大圭（元代）

青春紫荆花，奈此天风寒。兼旬在床蓐，零泪纷潺潺。

我生寡昆友，实恐骨肉残。阴阳一为寇，有甚探囊丸。

歘来驱疟句，展玩临风栏。上期勿药喜，下言吹篪欢。

感激故人意，欲报空长叹。
病中杂咏十首
陆游（宋代）

自我居湖曲，渔樵日往来。
只知年屡改，不觉老相催。
小浦潮痕长，长堤草色回。
逢春心自在，莫道已成灰。
入祁阳县界即事
李曾伯（宋代）

境入祁阳驿堠迢，道旁烟火顿萧萧。
茅冈丛篠路磊砢，蓬舍扃柴人寂寥。
市粒颇艰缘岁俭，野芳交发自春饶。
扶藜勇过黄罢岭，知竭精忠答圣朝。
和赵倅二首
王迈（宋代）

二车人物汉三明，来主壶山寿永盟。
众口是碑均咏德，片言如秤不容情。
斯文阴有扶持力，循吏何求烜赫名。
早晚政成天上去，旧廛还忆老农耕。
南郊大礼诗 其七
王禹称（宋代）

六街旌旆亸虹蜺，仙仗参差羽卫齐。千步廊前班振鹭，百寻竿上揭金鸡。

狴牢冷落停丹笔，郡国欢呼拆紫泥。凤阁旧臣期赦宥，免教长似触藩羝。
过十万囤 其一
祁顺（明代）

踏青遥入乱山中，共喜琴尊半日同。笑弄清泉临白石，更看飞瀑挂长空。

旱来欲祷桑林雨，春老频占花信风。落魄天涯吟正稳，此生元不为诗穷。
昼夜乐 其二
柳永（宋代）

秀香家住桃花径。算神仙、才堪并。层波细剪明眸，腻玉圆搓素颈。

爱把歌喉当筵逞。遏天边，乱云愁凝。言语似娇莺，一声声堪听。

洞房饮散帘帏静。拥香衾、欢心称。金炉麝袅青烟，凤帐烛摇红影。

无限狂心乘酒兴。这欢娱、渐入嘉景。犹自怨邻鸡，道秋宵不永。
二十一叠韵，有忆
丘逢甲（清代）

堤边杨柳柳边楼，六角华灯夜未收。十里荷花梦湖舫，二分明月忆扬州。

瑶天扇掩坤灵使，银汉槎回博望侯。今日天涯芳草路，玉珰缄札写春愁。
偈颂一百零三首 其八
释月涧（宋代）

即心即佛，狐狸恋窟。非心非佛，当机放出辽天鹘。

马大师等闲向虚空里抛个题目，经今五七百年，更无一人描写得著。
朝谒
郑谷（唐代）

捧日整朝簪，千官一片心。班趋黄道急，殿接紫宸深。

威凤回香扆，新莺啭上林。小松含瑞露，春翠易成阴。
哭张六
徐积（宋代）

欲视目已瞑，欲语口已噤。
欲动肉已寒，欲书手已硬。
惟有心上热，惟有心上悲。
此热须臾间，此悲无休时。
所悲孤儿寒，所悲孤儿饥。
苦苦复苦苦，此悲遂入土。
黄蜀葵
薛嵎（宋代）

娇黄无力趁芳菲，待得秋风落叶飞。
空有丹心能就日，年年憔悴对斜晖。
游罗浮山
黎民怀（明代）

积思久滞淫，兴言恣攀陟。奇峰亘四百，面面俱可识。

上有飞云峰，远接扶桑色。迤逦瑶台石，烟霞随杖舄。

群仙宁尽纪，丹灶犹可觅。家由葛令移，松是秦时植。

仰首接飞鸢，摩崖多籀刻。朱草希黄落，仙禽无倦翼。

步入梅花村，美酿分玄碧。可以醉游人，若为驱肉食。

小隐吾敢捐，漫向高山忆。
次韵汪履道
释德洪（宋代）

老来渐觉朋侪少，夜室孤禅还自照。惟诗垢习未全除，赖有汪郎恰同调。

尝闻从来以类从，谷风忽作虎应啸。

交道今嗟张纸薄，老人尝乖少年约。与君一笑似三秋，此道长令洞开廓。
解连环 和片玉韵
周之琦（清代）

寸笺休托。诉幽襟忍见，赋情绵邈。耐书永、闲拂蛛尘，但锦羽梦孤，翠绡绿薄。

似水春阴，总化作、残秋萧索。对厌厌病枕，闷损镜妆，谁寄灵药。

芳尊自开下若。带颦蛾酒晕，犹倚栏角。枉盼断、淮上青山，渺天际黛痕，等闲迷却。

浪迹依然，把柳絮、看成桃萼。劝清游、半晴半雨，趁花未落。
九日侍宴乐游苑正阳堂诗
刘苞（南北朝）

六郡良家子，幽并游侠儿。立乘争钦羽，侧骑竞纷驰。

鸣珂饰华争，金鞍映玉羁。膳羞殚海陆，和齐视秋宜。

云飞雅琴奏，风起洞箫吹。曲终高宴罢，景落树阴移。

微薄承嘉惠，饮德良不赀。取效绩无纪，感恩心自知。
九月十三日饶州寓斋夜坐
管棆（清代）

切切哀蛩共寓斋，丽谯风顺肃平街。卷帘始觉露华冷，灭烛方知月色佳。

城曲风帆依树落，潮通鱼箔带沙排。眼前一事堪诗料，榴火当秋尚满阶。
雪中入国门寄令德三首 其二
陈渊（宋代）

此生于世已心灰，自笑都城十往来。为有饥寒馀虑在，故应随俗强低回。
赠李用之
种道人（宋代）

道成元未是，再至却须成。但看西行日，归来一饷荣。
偈颂二十九首
释云（宋代）

佛说一乘法，无二亦无三。
山花开似锦，澖水湛如蓝。
支提遮里，无法可说，
赢得口似匾担。
湘中纪行十首。湘妃庙
刘长卿（唐代）

荒祠古木暗，寂寂此江濆。未作湘南雨，知为何处云。

苔痕断珠履，草色带罗裙。莫唱迎仙曲，空山不可闻。
金道铺庭下竹十许枝因忆柳子厚清水驿绝句
张嵲（宋代）

庭下幽篁十数枝，令人偏记柳州诗。
襄阳耆旧消除尽，清水驿傍应断碑。
招图机吃槐叶冷淘
晁说之（宋代）

庭前枯树庾郎老，马首垂花太祝愁。
槐叶冷淘来急吃，君家醪瓮却须休。
醉蓬莱·是人生好处
李曾伯（宋代）

是人生好处，仕宦归来，享清闲福。屈指吾翁，恰八年荆蜀。星火丛中，风涛局上，转青天刍粟。轺传欣还，里闾相庆，双鬓犹绿。为报中朝，如今老子，肯把貂蝉，换取松菊。西舍东邻，正新篘初熟。屋仅一椽，田姑二顷，剩种花莳竹。缓引金钗，细斟琼斝，唱长生曲。
直舍夜坐
唐庚（宋代）

强仕似幼学，细书仍短檠。月来吟处白，风及醉时清。

坐久夜微湿，更深秋有声。不知愁底事，终夕自悲鸣。
杂咏下 百结
洪适（宋代）

体轻难受雨，枝软不禁风。全赖结蟠力，能超造化功。
罗子琳来就广漕试予以檄出至西江峡口怀古感兴两篇寄子琳后篇救子琳穷病也 其二
曾丰（宋代）

摹写闲泉石，雕锼病肺肝。得无縻岁月，终不补饥寒。

上固诏求士，谁将诗得官。何如经学熟，随计上长安。
次韵关子容晚霁 其一
释道潜（宋代）

小院回廊明霁霞，疏帘未捲尚横斜。应怜碧砌无尘滓，石竹红薇靓有花。
海棠七首
刘克庄（宋代）

范公蜀西曲，陆老剑南诗。
子美渠曾道，渊材辈岂知。
彭女礼北斗图颂
黄庭坚（宋代）

白足礼江沙，七星在云表。
洗心无一尘，缺月西南晓。
次及甫入峡杂咏·至喜亭
洪咨夔（宋代）

巴峡头边第一州，竹枝歌裹水东流。
盖亭老柳今如此，六一先生几系舟。
甲戌岁九日旅怀
王恭（明代）

客里凄凉欲暮愁，忽逢佳节倍离忧。西风白发惭乌帽，旅舍新寒忆敝裘。

千里故人同落叶，十年归梦隔沧洲。别来记得家林赏，黄菊花时醉不休。
琐窗寒 三叠豁轩韵
林朝崧（清代）

梦醒春回，房栊寂寂，彩云飞远。罗窗镇掩，懊恼流莺空唤。

记三生钗钿誓盟，此情海水量深浅。到如今赢得檀奴哀什，素屏题遍。

发短，遗簪恋。况等是惊弦，劫馀哀雁。尘缘撒手，恁便玉京先返。

断肠人春心渐灰，旧时月色应照见。纵桃花赚入天台，肯吃胡麻饭？
独酌
顾禧（宋代）

江色侵枫冷，松风入暮幽。
莫愁樽酒尽，明月在高楼。
舟中除夕
蒋诗（清代）

舟行逼除夕，怅怅欲何之。岁暮天涯客，关河此夜思。

更深人语寂，雨急漏声迟。独坐篷窗下，无心对酒卮。
栽竹
刘学箕（宋代）

绿筠移种不多时，添我溪南一段奇。
会看明年春雨后，满林头角箨龙儿。
清明卧病有感二首
张耒（宋代）

飘萍着处即为家，伏枕悠悠对物华。
处处秋千竞男女，年年寒食乱风花。
药囊亲坐劳频检，酒瓮生尘亦可嗟。
未老会寻吴市卒，苦贫须种邵平瓜。
云烟南望群山会，水树东浮去路斜。
行止此身应有命，不须辛苦问生涯。
剔银灯
杜安世（宋代）

夜永衾寒梦觉。翠屏共、绣帏灯照。就枕思量，离多会少。孤负小照轻笑。风流争表。空惹尽、一生烦恼。

写遍香笺，分剖鳞翼，路遥难到。泪眼愁肠，朝朝暮暮，去便不知音耗。终须拚了。别选个、如伊才调。
奉桂管命奔问京陕祇役出蒸阳距家一日程未敢辄还寄诗当家书与共知之 其四
曾广钧（清代）

漫地无地食周薇，何止同林偶异飞。忆远莫添团扇恨，盼归应湿枕头衣。

辞家桂海无舂庑，偕隐襄阳有钓矶。清梦夜来还识路，多情频绕凤凰帷。
邯郸行 其四
李时行（明代）

相逢意气轻王侯，笑把金鞭当酒筹。露坐呼卢浮大白，不知风雪满貂裘。
雨后晓行独至愚溪北池
柳宗元（唐代）

宿云散洲渚，晓日明村坞。
高树临清池，风惊夜来雨。
予心适无事，偶此成宾主。
岁残风雨满腹牢骚，拈笔长吟藉舒沈闷二首 其一
王德爵（清代）

西风残柝满城哀，挑尽青镫百感来。绿柳何堪经雨雪，紫云深悔出蓬莱。

此生事业惟酬梦，来世天公莫派才。自愿无知如草木，和烟和雨老黄埃。
七夕
洪咨夔（宋代）

黄姑织女万古心，脉脉欲渡银河深。
有齐委女起拜月，绿发一缕蒙金针。
眼明志针如志鹄，针发相投如破镞。
回身拍手笑乃翁，字大行疏烧矮烛。
狼山
周文璞（宋代）

吾母祷于山，生我偃蹇身。
卅八始入寺，所天俱不晨。
归人复何之，所愿清战尘。
勿复论衔钩，去作瑞世珍。
再韵
魏了翁（宋代）

文华灭质甚尘土，物欲戕生剧豺虎。三年挂舌坐林皋，日月往来云散聚。

夫容自与诗肠谋，虽无颜色媚涂陬。梦随春草撩客儿，手抉云锦分潮州。

平生耻作山鸡照，对此忘其为不肖。为华破戒哦七字，殆似五噫发梁耀。

李君不为掩覆之，唤取奚锦披封泥。缫车引出万丝绪，衣被山谷春无辉。

山中华木迭宾送，人把荣枯同幻梦。卧看夫容生未生，满目天机供日用。
偈颂一百四十二首 其八十三
释广闻（宋代）

多子塔前，平分半座。险崖句里，水泄不通，风从虎兮云从龙。
同孙子潇步月贾氏废园即图其意 其二
钱杜（清代）

斜月已过桥，篱影澹如画。时有秋虫声，萧骚杂秋话。

话长客欲去，池上双扉开。庵僧苦待客，故使山钟催。

归来隐几卧，梦落西溪水。波影满船头，白鸥呼不起。
送孟世功
吴芾（宋代）

男儿三十未成名，肯但区区事笔耕。
王粲平时希负鼎，贾生今日请长缨。
漫漫海内妖氛暗，策策腰间老剑鸣。
会使苍生重奠枕，北山休顾小猿惊。
寒食书怀二首１
舒岳祥（宋代）

晓寒飒飒侵驼褐，山色盈盈入酒杯。
人物风流随逝水，故都文宪没苍苔。
黄鹂杜宇忽忙过，卢橘杨梅次第来。
气运总随时节变，人逢寒食自须哀。
鞦韆行寄赵季良时赵留京邑
吴莱（元代）

京城寒食来沽酒，城北城南映杨柳。人家欢笑踏鞦韆，杏板丝绳相对悬。

宫锦翻衣真富贵，俗躯走肉尽神仙。徘徊宛转当风立，春晚多风吹汝急。

鞦韆已坠蹴鞠空，华镳翠鞁拥青骢。轩辕台前日月近，无终国里山川同。

远方羁旅纷驰逐，燕赵佳人美如玉。燕歌赵舞欢未足，去年芳草今年绿。
学谢体诗
何子朗（南北朝）

桂台清露拂，铜陛落花沾。美人红妆罢，攀钩卷细帘。

思君暂促柱，玉指何纤纤。未应为此别，无故坐相嫌。
己未除夕
释古邈（明代）

草草年过三十馀，今宵又是一年除。浮沉底事堪谁论，落莫閒情亦自如。

城漏倚风催短腊，山光随雪到寒庐。频添榾柮拥炉坐，不觉钟声报晓初。
送别同志有前韵
袁甫（宋代）

歙江归艇棹晴波，同去同来日几何。
不怕黄花负人纪，只愁人意负花多。
残叶
李觏（宋代）

一树摧残几片存，栏边为汝最伤神。
休翻雨滴寒鸣夜，曾抱花枝暖过春。
与影有情唯日月，遇红无礼是泥尘。
上阳宫女多诗思，莫寄人间取次人。
诘旦思之世岂有不押之韵辄和北山十首
刘克庄（宋代）

细比蝇须类，凶加豹脚名。
飞颺新得势，么喝远闻声。
抱怨芳筋露，惊眠玉颊頳。
天公许姑息，长养更生成。
又和南塘十首
刘克庄（宋代）

甚矣形骸秽，居然孕育繁。
来常屯几格，去不离墙藩。
□□多朋类，鸡鸣误妇言。
至今宾与主，相对废盘餐。
酬令狐舍人
杨巨源（唐代）

晓禁苍苍换直还，暂低鸾翼向人间。

亦知受业公门事，数仞丘墙不见山。
江王太妃挽歌
上官仪（唐代）

黄鹤悲歌绝，椒花清颂馀。埃凝写邻镜，网结和扉鱼。

银消风烛尽，珠灭夜轮虚。别有南陵路，幽丛临叶疏。
题董邦达万卷书楼
弘历（清代）

秀木嘉阴绿竹稠，芸编万卷置层楼。高人默坐翻经笥，宁数当年有邺侯。
再和嗣首座五诗寄舒老微老 其五
李彭（宋代）

牧庵担板翁，锐气如平日。明璧不可瑕，崇兰有馀苾。

何尝疲津梁，苦铩垂天翼。索价无乃高，孤峰问少室。
戊申年七夕五绝
杨亿（宋代）

玉女壶倾笑电频，白榆晴影接星津。
神光奕奕云容薄，谁见淩波襪起尘。
谢郑侍郎饷酒二首 其一
曾几（宋代）

尊中政尔空空然，忽有一壶来眼边。君知情快何所似，石涧怒流深夜泉。
次胡馀学同年四首
曹泾（宋代）

金明池上共扬鞭，豪气宁求许祀田。
不道福碑轰忒早，相逢颓景稳为便。
牙牌刻处谩夸贵，蓝绶披来难敌鲜。
千岁尽长公论在，于中定有好官员。
题刘仁瞻画像
袁陟（宋代）

阵前仙琕生无愧，鼓下蛮奴死合羞。
三尺吴缣暗尘土，凛然苍鹘欲横秋。
襄阳二首
陈造（宋代）

采药仙人去不还，鹿门山翠郁孱颜。
霜髯尚困卑官缚，自问胡颜上此山。
叹老
陆游（宋代）

身历邅回事万端，天教林下养衰残。
文编似是他人作，书卷如衰隔世观。
久已悠悠置恩怨，况能一一记悲懽？床头周易真良药，不是书生强自宽。
过杨春磵所居
顾逢（宋代）

过门须忆老相知，日日长看掩竹扉。
只有画梁巢燕在，主人三载不曾归。
近田诗
陆深（明代）

国风骄甫田，邹孟戒舍已。载歌许近田，取譬同一理。

许本太岳后，继世叠金紫。煌煌示新篇，下带有深旨。

西周帝王基，累世由农起。千载公刘诗，配天后稷祀。

致广本慎微，举远必自迩。请观阡陌间，东西仅尺咫。

耕耘贵及时，稼穑便佐使。屦杖傍门庐，馌饷出童婢。

收成俄顷间，焉用枉逦迤。心田尤近之，力耕从此始。

请君听我歌，我本田家子。
蓬户
释文珦（宋代）

蓬户何须启，年来已绝交。
色空原自了，玄白任渠嘲。
琴谱添新曲，书囊屏旧抄。
抟风九万里，安隐愧枝巢。
大中西庵
刘安上（宋代）

借得西庵不似庵，宛如蜗舍住城南。晚来一盏亮功酒，更荐栖林八寸柑。
梅阳郡斋铁庵梅花五首
蒲寿宬（宋代）

卓哉诚斋老，驱车陟崔嵬。
清风欲洗瘴，驾言为花来。
仰止冰玉人，念彼同根荄。
思翁不可说，江边重徘徊。
艮岳百咏 书林轩
李质（唐代）

甲乙森然尽宝书，校雠曾授鲁中儒。万几多暇时来此，玉轴牙签自卷舒。
秋夜宿淮口
景池（唐代）

露白草犹青，淮舟倚岸停。风帆几处客，天地两河星。

树静禽眠草，沙寒鹿过汀。明朝谁结伴，直去泛沧溟。
题束季博山园二十首 其十一 钓台
牟巘（宋代）

穷鳞无处避，网罟如云密。悠然钓台畔，袖手看落日。
江上
释绍嵩（宋代）

弱柳垂江翠，惊湍拍岸浮。
烟生山欲尽，春半水争流。
棹倚袁宏渚，云凝庾信愁。
艰难念时事，衰谢不能休。
寄中甫上舍
钱百川（明代）

淮清楼头花，白下桥边酒。
醉杀少年郎，借问君知否？
雷雨邻舍起龙
范成大（宋代）

雨工避事欲蟠泥，帝遣丰隆执以归。
连鼓一声人失箸，不知挂壁几梭飞！
赋得浊水求珠
王损之（唐代）

积水非澄彻，明珠不易求。依稀沈极浦，想像在中流。

瞪目思清浅，褰裳恨暗投。徒看川色媚，空爱夜光浮。

月入疑龙吐，星归似蚌游。终希识珍者，采掇冀冥搜。
【仙吕】解三酲
真氏（元代）

奴本是明珠擎掌，怎生的流落平康？对人前乔做作娇模样，背地里泪千行。三春南国怜飘荡，一事东风没主张，添悲怆，那里有珍珠十斛，来赎云娘！
秋夜
谢朓（南北朝）

秋夜促织鸣，南邻捣衣急。
思君隔九重，夜夜空伫立。
北窓轻幔垂，西户月光入。
何知白露下，坐视阶前湿。
谁能长分居，秋尽冬复及。
韦七自太子宾客再除秘书监，以长句贺而饯之
白居易（唐代）

离筵莫怆且同欢，共贺新恩拜旧官。屈就商山伴麋鹿，

好归芸阁狎鹓鸾。落星石上苍苔古，画鹤厅前白露寒。

老监姓名应在壁，相思试为拂尘看。
惊秋
齐己（唐代）

褰帘听秋信，晚傍竹声归。多故堪伤骨，孤峰好拂衣。

梧桐凋绿尽，菡萏堕红稀。却恐吾形影，嫌心与口违。
天津闻乐吟
邵雍（宋代）

名园相倚洛阳春，巷陌无尘罗绮新。
何处青楼隔桃李，乐声时复到天津。
句
邢恕（宋代）

涓水带西城，城高敞郡亭。
浔阳江口阻风三日
黄庭坚（宋代）

枯桑最知天风高，旅人更觉时序迫。
去年解官出北门，犹缆江序依贾客。
狙公七芧富贵天，喜四怒三俱可怜。
湖口县前教战鼓，声到浔阳渡头序。
夏景即事
韩琦（宋代）

槐耳笼前槛，云峰透曲棂。凉风即昆阆，烦思入沧溟。

荷弱翻青盖，榴新倒绿瓶。晚来收骤雨，一枕梦魂醒。
送卢少府使入秦
孟浩然（唐代）

楚关望秦国，相去千里馀。州县勤王事，山河转使车。

祖筵江上列，离恨别前书。愿及芳年赏，娇莺二月初。
新秋感事
陆游（宋代）

江上清秋昨夜回，渔扉正对荻洲开。
志存天下食不足，节慕古人谗愈来。
风际纸鸢那解久，祭余刍狗会堪哀。
萧然散发听秋雨，剩领新凉入酒杯。
颂古十七首 其一
释道行（宋代）

枯树云充叶，凋梅雪作花。击桐成木响，蘸雪吃冬瓜。

长天秋水，孤鹜落霞。
用明发不寐有怀二人为韵寄李秉彝德叟
黄庭坚（宋代）

安诗无恙时，学行超辈侪。
华屋落丘山，百忧满人怀。
此士如不亡，仲子抱奇材。
不独典刑在，神明还观来。
和小圃
赵希逢（宋代）

渊明从日涉，董子不窥园。
行乐从吾好，安恬亦性根。
我今勤抱瓮，花发应开樽。
安得恢余地，群珍剩阐坤。
石榴树
白居易（唐代）

可怜颜色好阴凉，叶剪红笺花扑霜。
伞盖低垂金翡翠，薰笼乱搭绣衣裳。
春芽细炷千灯焰，夏蕊浓焚百和香。
见说上林无此树，只教桃柳占年芳。
好贤如缁衣
姚鼐（清代）

周有司徒善，《缁衣》爱最真。见贤今更少，好德古同伦。

倒屐情如故，披襟谊益亲。断金兰共臭，空谷玉为人。

馆已登渠屋，餐宜荐八珍。始知三代后，无改秉彝民。
送汝端兄南还兄自诧有仙授异丹故篇中及之
郭昭務（宋代）

一榻清风喜共攀，又携姜被惜间关。
虚夸海外千年药，不借平原十日閒。
鸿雁几时才北向，莼鲈有约竟南还。
野情纵合江南老，春草相期一解颜。
`
菩萨蛮·江城烽火连三月
李弥逊（宋代）

江城烽火连三月。不堪对酒长亭别。休作断肠声。老来无泪倾。
风高帆影疾。目送舟痕碧。锦字几时来。薰风无雁回。
新月二首 其二
李纲（宋代）

初月明生小，众星寒吐铓。穿林未惊鹊，傍户已窥床。

渐喜山川晓，自令风露凉。仙人贴片玉，为我赐清光。
感皇恩（驾霄亭观月）
张鎡（宋代）

诗眼看青天，几多虚旷。雨过凉生气萧爽。白云无定，吹散作、鳞鳞琼浪。尚馀星数点，浮空上。

明月飞来，寒光磨荡。彷佛轮间桂枝长。倚风归去，纵长啸、一声悠扬。响摇山岳影，秋悲壮。
次韵刘常甫见赠二首 其二
陈造（宋代）

笔阵平时枉计功，钝锤那办突铦锋。灞桥雪里嗟良苦，饭颗山头记昔逢。

斲句自知穷有相，从人财博缪为恭。彭郎小隐刘郎宅，抖擞尘襟听所从。
青牛行赠兴济孙封君
邵经邦（明代）

南极老人君莫攀，东皇木公畴与班。谁人貌得果下叟，青瞳白发酡朱颜。

鸿胪大人思邈裔，庞基先白孙敖世。金殿连姻钟鼎家，玉房通藉椒兰第。

凤毛麟角斗芳菲，琼枝玉树相交辉。燕山灵椿窦氏老，函谷青牛柱下归。

五千道德闲胸臆，七十寻常皆自得。长生久视固有常，善言知足无瑕贼。

豪华岂足为翁多，盖公清净师参何。皇之无他玄与默，会见千世万世人颂青牛歌。
笔次
宋祁（宋代）

菱花照鬓感流年，始觉空名尽偶然。
十掷成犍宁是拙，一丸求药浪图仙。
位卑司败无言责，事少当关许晏眠。
上此隳官堪自劾，不烦公掾更平镌。
御沟
司马光（宋代）

汉家求猛士，云集未央宫。天外朝星淡，山西将种空。

奇谋纷并进，壮节凛生风。八阵纵横势，依然见目中。
留别范元长二十八韵
李处权（宋代）

博洽人为史，循良吏得师。谋谟当启沃，出处系安危。

鹗立通丹当，龙章近赤墀。咨询唐典故，笔削汉官仪。

结客多青眼，承家最白眉。浩然无害气，汪若有容陂。

慎独仍三省，操危任百罹。谁嘲玄尚白，自信涅非缁。

俯仰俱无怍，幽明两不欺。爱君心匪石，忧国鬓成丝。

券外真毫末，樊中足坦夷。闭门因拂袖，展卷代支颐。

远览迷千古，高怀自一时。海非蠡可测，豹岂管能窥。

能事推天禄，威名到月支。孔融徵已晚，安石起何迟。

不待南飞雁，贪悬左顾龟。向来鹦鹉赋，此去凤凰池。

揭揭英灵气，巍巍柱石姿。衮衣须我补，霖雨更谁为。

贱子端何者，先生颇识之。几年当顾盼，今日倒炉锤。

解榻徐生入，弹冠贡子知。青蝇休点污，白璧漫瑕疵。

鍊句终乖律，看书正阙疑。当偏如有避，交淡欲无私。

瘦马终千里，寒灰待一吹。西江如可激，毕命守轩帷。
忆衡山呈世卿 其四
陈献章（明代）

曲肱何处枕湘流，不到名山死不休。高咏祝融峰顶月，与君当作逍遥游。
邳州
汪元量（宋代）

身如传舍任西东，夜榻荒邮四壁空。
乡梦渐生灯影外，客愁多在雨声中。
淮南火后居民少，河北兵前战鼓雄。
万里别离心正苦，帛书何日寄归鸿。
送张迪功赴南京掾二首
陈与义（宋代）

士固难推挽，君其自宠珍。
诗成建安子，名到斗南人。
晚岁还为客，微官只为身。
向来书尽熟，去不愧张巡。
渔家傲（赠萧娘）
李生（宋代）

庭院黄昏人悄悄。两情暗约谁知道。咫尺蓬山难一到。明月照。知身只得听言笑。

特地嗟吁传密耗。芳衷要使郎心表。此际归来愁不少。萦怀抱。卿卿销得人烦恼。
题青山馆
许浑（唐代）

昔人诗酒地，芳草思王孙。白水半塘岸，青山横郭门。
悬岩碑已折，盘石井犹存。无处继行乐，野花空一尊。
远游篇寄府教景熙
谢翱（宋代）

朝游扶桑根，不折拂日枝。莫食楚萍实，掬海见虹霓。

黄鹄别我影，目尽汉水湄。况复衔其子，风露何当归。

飘萧软桂丛，零落紫苔衣。梦魂知尔处，落羽在瑶池。
虚廓园海棠烂若朝霞，归有感呈园主人三首 其三
方仁渊（清代）

十二琼楼缥渺身，绛云出岫绝轻尘。汉庭不少陈思笔，一赋何能竟感甄。
钱唐杂咏四首 其一
程敏政（明代）

水色山光似昔时，往来还动百年思。颠崖藓蚀钱王箭，拍岸潮年伍相祠。

岁月难胜双短鬓，兴亡能博几新诗。望中喜是林逋宅，竹外梅花一两枝。
加颂蜀僧雪颂
释印肃（宋代）

庭前雪子落纷纷，妙触灵明应普门。
不是药山无用处，权令庞老警儿孙。
观王石谷画山水图歌
恽日初（明代）

琴川王郎年正少，放笔往往称神妙。灵想寂与造化通，幽襟独写溪山照。

看君得意时，意若旁无人，抽毫欲使群峰奔。踌躇顾盼久不下，素练忽破青山痕。

谁剪罗浮烟，惊落华阴碧。势偃研北松，欲堕壁上石。

冉冉岚气蒸，转目无留迹。营丘洪谷不可攀，人间久矣无青山。

此时窥图发清赏，高兴半落云沙间。何处觅丹梯，何方种瑶草，烟霞四壁吾将老。

援琴待扫十丈绡，坐我云边弄仙岛。
导引·石文应瑞
佚名（宋代）

石文应瑞，真主御寰瀛。慈俭抚群生。巍巍威德超千古，大业保盈成。神皋福地开恭馆，灵贶日昭明。铸金九牧天仪睟，绀殿矗千楹。
占雨
吴敦常（清代）

一天云气昼阴阴，绿野功资酝酿深。卜豫应符时曰肃，占丰好待雨为霖。

关晴苗黍期先甲，屈指滂沱卦叶壬。拢畔秧歌声并起，沾濡想已遍林林。
礼部观乐歌
吴暻（清代）

黄花十月罢冬狩，天门万乘争飞扬。朱鞲侧目海青倦，鹰人夜飞天鹅房。

大庖充盈从臣醉，紫驼出釜烧黄羊。由兹三冬例修宴，玉阶奔走仪曹郎。

数人执旄导且立，中权后劲参颜行。三声觱栗摐鼓动，松山千骑骄腾骧。

飙如陷陈蔽原野，欢如获丑献庙廊。虎臣稽首秬卣赐，绿沈赤葆交旗枪。

须臾参差手技入，高丽筋斗各斗强。锦靴绛帓往来便，翻身如电摇朱光。

花罂头戴口衔竹，翻覆不坠声铿锵。清商别部更前奏，曲终为乐歌泱泱。

公卿揎袖起且舞，银貂垂手纷低昂。回旋顿挫巧伸缩，睥睨惊座须眉张。

君不见太平天子盛明德，合欢舞乐登于堂。以雅以南不僣籥，朱离韎任都陈将。

何如今日四海一，优昙花下披云章。春官档子拜手纪，治世之乐谁相方。
舟发石湾奇别山中诸子
成鹫（清代）

言从泷水去，忍与故山违。帆影侵平楚，钟声隔翠微。

孤踪成独往，无梦见君稀。早岁同袍者，何年携手归。
柬游峰山
章甫（宋代）

霞北浮查到海东，才名早已树黉宫。诗吟初盛三唐上，文在东黉两汉中。

学可大成嗤画虎，技非小就陋雕虫。白头莫坠青云志，焦尾终知爨后桐。
河传
司马槱（宋代）

银河漾漾。正桐飞露井，寒生斗帐。芳草梦惊，人忆高唐惆怅。感离愁，甚情况。

春风二月桃花浪。扁舟征棹，又过吴江上。人去雁回，千里风云相望。倚江楼，倍凄怆。
赠别唐太师道袭
王建（五代）

丱岁便将为肘腋，二纪何曾离一日。
更深犹尚立案前，敷奏柔和不伤物。
今朝荣贵慰我心，双旌引向重城出。
褒斜旧地委勋贤，从此生灵永泰息。
徽宗皇帝挽词二首
苏籀（宋代）

大器提擎力，怀生渥泽滂。
本枝繁盛衍，礼乐懋容光。
脱屣吁勤倦，置邮辞慨慷。
申胥不为己，定胜泣穹苍。
王通判挽诗
叶适（宋代）

祖德风规近，诗流句法超。已多山邑政，恰少省郎招。

旅馆身俱寂，传家道未消。长令汉杨震，名逐左原标。
十三日饮俞园昌甫斯远彦章毕至
袁说友（宋代）

忽尔严冬设脍，更于晴日观梅。
人道荒寻邂逅。我忻良集而来。
杂感五首以不爱入州府为韵 其一
陆游（宋代）

莘渭二老人，耕钓俱白首。功烈在人间，如天有北斗。

方其未遇在，自处固不苟。夫岂邀虚名，欲眩千载后。

降及秦汉王，望古犹培塿。犹能守所闻，外物不得诱。

君看鲁二生，亦岂圣人偶。凛然诸儒间，人可我独不。
岑公洞
赵希混（宋代）

自有烟霞护石扉，更深晓色近清晖。
岩前老桧吟风处，似请仙翁化鹤归。
拟西出阳关无故人
宋祁（宋代）

雨中柳色醉中迷，上马弯弓散马蹄。
阳关门外故人远，独有残阳相伴西。
新历叹
陆游（宋代）

新历在手心怕开，日月联翩相续来。
黄金散尽自一快，白发不贷真可哀。
无为健羡广成子，千二百年终有死。
胶不可黏西去日，刀何由翦东流水？酒无醇醨但痛饮，市酝上尊俱醉耳。
堂堂七尺死即休，不饱乌鸢饱蝼螘。
春帖子词 其二
欧阳修（宋代）

宝奁香歇掩铅华，旧閤春归老监嗟。画栋重来当日燕，玉栏犹发去年花。
醉卧至夜半半醒中若有所愧者闻空庭石渠流水
史尧弼（宋代）

吾生少懽娱，遇酒增慨慷。
殷床惟一眠，万虑几消亡。
半夜还有觉，惕然喟中肠。
世故何足道，诚恐此志荒。
人生苦为乐，我岂醒而狂。
孰为见在心，勿正能勿忘。
涓涓石渠溜，起予者卜商。
泠然落枕寒，解渴不待尝。
坐令肝肺间，一一流天浆。
须臾四体喻，发肤了无痒。
梦觉与醉醒，忽落俱亡羊。
流水去不舍，此心湛如常。
恍疑奏箫韶，仪凤碧云翔。
眷此听愈淡，杳谁见其乡。
乃知天宇中，一气同苍凉。
平明视渠水，非笙亦非簧。
矢诗以自歌，浊清付沧浪。
寄汪状元
释慧远（宋代）

全机倒用若为酬，尽法无民未肯休。
金马玉堂留不住，依前屋裹贩扬州。
水调歌头·天淡四垂幕
刘褒（宋代）

天淡四垂幕，云细不成衣。西风扫尽纤翳，凉我鬓边丝。破匣菱花飞动，跨海清光无际，草露滴明玑。杯到莫停手，何用问来期。

坐虚堂，揩病眼，诉流辉。云山应有幽恨，瑶瑟掩金徽。河汉无声自转，玉兔有情亦老，世事巧相违。一写谪仙怨，双泪满君颐。
句
吴民载（宋代）

条风着野方蚕月，高树移阴又麦秋。
宫词 其一○六
花蕊夫人徐氏（唐代）

牡丹移向苑中栽，尽是藩方进入来。未到末春缘地暖，数般颜色一时开。
锦鸡
许及之（宋代）

岂以多文累，轻身蹈巧机。樊笼莫惆怅，为汝护毛衣。
秋景 其一 鹭于飞
刘辰翁（宋代）

沧洲开晚景，莽苍更依稀。有鹭从中起，于天尽处飞。

数丝风从从，一片雪晖晖。外路迷乡国，天风起我衣。

远游寻鹤侣，近不为鱼肥。西塞山边雨，渔蓑独自归。
述怀
罗太瘦（宋代）

淮南归来二十年，结庐仍向旧山川。
既无酒债贫休恨，浪得文名老尚传。
晓日轮蹄思柳外，春风羯鼓在花前。
如今静听瓶笙韵，犹以当年咽管弦。
挽怒尉陈元圭
喻良能（宋代）

平生自负气雄豪，落笔文词涌怒涛。
蚤岁贤关几雁塔，暮年花怒未牛刀。
凛然风义谁能并，伟甚衣冠众所高。
我欲临风新执绋，忍於绘事看青袍。
题惠山寺
汤仲友（宋代）

梁溪停短棹，带月步西关。
路尽忽逢寺，松多不见山。
岩腰云殿古，洞口石泉闲。
到此正吟苦，秋声满树间。
浣溪沙（求年例贡余香）
张元干（宋代）

花气薰人百和香。少陵佳句是仙方。空教蜂蝶为花忙。

和露摘仙轻换骨，傍怀闻处恼回肠。去年时候入思量。
白岩将赴北山供祀奉呈
边贡（明代）

赋客贪岩壑，登临思渺然。出城看落日，驱马入秋烟。

藓缀陵门棨，蘋香寝庙笾。别来曾见说，重补华山篇。
梦回荆溪闻雨
李龏（金朝）

迢迢残梦太湖西，窗眼未明鸡已啼。蕙草无香秋被冷，十年情绪雨凄凄。
秋日过子问郊居二首
王伯稠（明代）

叶舠百转入幽溪，灌木苍藤夹岸迷。
一缕炊烟小犬吠，柴门忽出竹丛西。
锦官驿官送樱桃
薛瑄（明代）

锦官驿吏送樱桃，红颗堆盘磊落高。时果已知西蜀美，古诗难见少陵豪。

尝新暂遣中情悦，感物还添远意劳。多少上林莺啄遍，一春归兴正滔滔。
端阳新月
元淮（元代）

五月初三后，天衢夜不扃。遥看一痕月，搯破楚天青。
将往苍梧三首 其三
林光（明代）

自是先生懒出门，岂因残暑废杯樽。海山六月还堪赏，红日升时露未乾。
敬次张南轩赠朱文公韵送董公
方孝孺（明代）

昔忝国士荐，观光帝王州。强言酬顾问，流汗对冕旒。

有诏试文章，下笔心怀羞。退朝东閤下，获与夫子游。

夫子燕蓟来，气貌何休休。至尊重纯德，特为储王留。

出入朝两宫，宠恩正绸缪。予时报闻罢，归饭田间牛。

升沉本命分，出处非人谋。安知十载后，握手梁山幽。

虫鸣月耿耿，雁度风飕飕。话旧若梦中，一笑忘百忧。

况玆林泉窟，足以寓冥搜。仰看岷峨峰，俯视江汉流。

敬慎以为楫，忠贞以为辀。居夷圣所欲，勿惮道阻脩。
虎鼠行
师道南（清代）

东虎鼠，西虎鼠，人见虎鼠如见虎！
鼠虎不几日，人虎如圻堵。
昼虎人，莫问数，日色惨淡愁云护。
三人行未十步多，忽虎两人横截路。
夜虎人，不敢哭，疫鬼吐气灯摇绿。
须臾风起灯忽无，人鬼尸棺暗同屋。
乌啼不断，犬泣时闻。
人含鬼色，鬼夺人神。
白日逢人多是鬼，黄昏遇鬼反疑人！
人虎满地人烟倒，人骨渐被风吹老。
田禾无人收，官租向谁考？
我欲骑天龙，上天府，呼天公，乞天母，洒天浆，散天乳，酥透九原千丈土。
地下人人都活归，黄泉化作回春雨！
读山海经十三首·其十
陶渊明（魏晋）

精卫衔微木，将以填沧海。
刑天舞干戚，猛志固常在。
同物既无虑，化去不复悔。
徒设在昔心，良辰讵可待。(辰 一作：晨)
送琮监寺住院
释法薰（宋代）

桐江江上一丝风，不钓盲龟只钓龙。
浮定有无谁识意，夜凉如水月如弓。
石菊
史铸（宋代）

花美虽堪写团扇，艳妖未必入东篱。
纪名何取它山物，偏问园官总不知。
同陈明水三谢古林同宿白云一首
王渐逵（明代）

旬日已闭关，为君重一出。百年吾道在，意气自相翕。

肩舆渡遥山，衣冠倏以集。皎皎白云岑，冷冷九龙脉。

徘徊共一观，可以喻素质。圣贤肇间气，夙缘抱灵骨。

方知浊世人，蠢蠢徒沦汨。道器本不殊，心事乃合一。

艮体日光辉，基原在笃实。相期敦好言，努力崇明德。
悼李公奇 其一
清濋（明代）

自从绣帽离京国，平克山东又海东。决策但期千里胜，回头俄见一星红。

云横古汴神兵寂，月满长淮虎帐空。最忆张巡齿牙落，唐家青史有奇功。
诒隐者二首 其二
沈辽（宋代）

访我维摩室，不值香积饭。开囊出黄粟，为汝林中爨。

软语少稽留，青蔬亦易办。勿言方外趣，我汝真如幻。
玉女摇仙佩 登姑苏元妙观弥罗阁
陈维崧（清代）

仙坛巃嵷，复馆飞檐，架在莲须藕孔。刻画仙灵，雕锼龙鬼，百怪躨跜梁栱。

目眩神悽恐。更闪电金泥，绡窗月涌。到鸟雀、更无声处，恍惚琼楼，寒气微中。

童女守丹炉，碧柰花前，玉笙閒弄。前度刘郎情重。

笑拍阑干，何限尘埃蠛蠓。银汉茫茫，绛霄寂寂，诉与旧游鸾凤。

泪洒鲛盘冻。吴宫事，只恨当初蠡种。空留下、湖山几点，苏台一带，年年花草昏如梦。

东风外、绿波微动。
就日馆
王圭（唐代）

高原春霁荡妖氛，使驲重来路始分。虽远长安初见日，渐亲冀北已瞻云。

东风未破胡天冻，芳草应连紫陌薰。早晚旅魂还旧干，晨钟一到玉关闻。
范饶州坐中客语食河豚鱼
梅尧臣（宋代）

春洲生荻芽，春岸飞杨花。
河豚当是时，贵不数鱼虾。
其状已可怪，其毒亦莫加。
忿腹若封豕，怒目犹吴蛙。
庖煎苟失所，入喉为镆铘。
若此丧躯体，何须资齿牙？
持问南方人，党护复矜夸。
皆言美无度，谁谓死如麻！
我语不能屈，自思空咄嗟。
退之来潮阳，始惮飧笼蛇。
子厚居柳州，而甘食虾蟆。
二物虽可憎，性命无舛差。
斯味曾不比，中藏祸无涯。
甚美恶亦称，此言诚可嘉。
重叠金·壬寅立秋
黄升（宋代）

西风半夜惊罗扇。蛩声入梦传幽怨。碧藕试初凉。露痕啼粉香。
清冰凝簟竹。不许双鸳宿。又是五更钟。鸦啼金井桐。
身在一首
刘克庄（宋代）

身在樵村钓濑行，秋豪不与市朝争。
目云嗜酒相绳急，谤到吟诗所犯轻。
沉水一铢销永昼，蠹书数叶伴残更。
闭门孤学无穷味，笑杀韩公接后生。
病起趋田诗九首 其九
曾习经（清代）

北斗虚何用，牵牛蠢不灵。盎粮支闰岁，杯酒酹长星。

结念自无始，沉吟极窃冥。披衣临象纬，并入铁函经。
金谷园
许浑（唐代）

三惑沈身是此园，古藤荒草野禽喧。二十四友一朝尽，爱妾坠楼何足言。
阳羡杂咏十九首。桃溪
陆希声（唐代）

芳草霏霏遍地齐，桃花脉脉自成溪。

也知百舌多言语，任向春风尽意啼。
题衡翁扇头鞋书秋声赋
彭年（明代）

碧梧庭院露华清，一叶翻阶鹤梦惊。
绿发方瞳玉堂客，蝇头灯下写秋声。
大水後城中坏庐舍千余作诗自咎
梅尧臣（宋代）

不如无道国，而水冒城郭。
岂敢问天灾，但惭为政恶。
湍回万瓦裂，槎向千林阁。
独此怀百忧，思归卧云壑。
桂椿堂
袁说友（宋代）

欈李于门伯仲佳，声名籍籍到天涯。
一经早已传韦氏，五桂今重说窦家。
满眼衣冠真盛事，几年棠棣看联华。
兰台曷与编青史，要使文风万世夸。
赠刘静翁颂四首
黄庭坚（宋代）

万缘空处真如佛，八面风中不动尊。
困便横眠饥吃饭，十方无壁又无门。